b'\n_START_ARTICLE_\nPegmatit\n_START_PARAGRAPH_\nPegmatit ali pegmatitska kamnina je izredno grobozrnata intruzivna magmatska kamnina (globo\xc4\x8dnina) s sprijetimi kristali, ki so obi\xc4\x8dajno ve\xc4\x8dji od 2,5\xc2\xa0cm, nobena posebnost pa niso niti kristali, ve\xc4\x8dji od 1 m. Sestava pegmatitov je lahko enostavna ali kompleksna in lahko vklju\xc4\x8duje redke minerale, ki vsebujejo na primer litij, bor, fluor, niobij, tantal, uran in redke zemlje. Pegmatiti so namre\xc4\x8d kristalili zadnji iz najbolj vodnatega zadnjega dela magme, zato vsebuje visoke koncentracije mineralov, ki so v granitih prisotne samo v sledovih._NEWLINE_Velika ve\xc4\x8dina pegmatitov ima granitsko ali alkalno granitsko sestavo. Med minerali prevladujejo kremen, glinenci (ortoklaz, mikroklin in natrijev plagioklaz) in sljude (biotit, muskovit in lepidolit). Sienitski in mafi\xc4\x8dni pegmatiti so redkej\xc5\xa1i in vsebujejo amfibol, kalcijev plagioklaz, piroksen in druge minerale. Pojavljajo se v prekristaljenih conah in vejah (apofizah) ve\xc4\x8djih intruzivnih teles._NEWLINE_Kristalne teksture in oblike v pegmatitskih kamninah lahko dose\xc5\xbeejo izjemne velikosti in popolnost. Ortoklaz v pegmatitih lahko dose\xc5\xbee izredno in popolno dvoj\xc4\x8di\xc4\x8denje in eksolucijske lamele, \xc4\x8de je bila med kristaljenjem prisotna voda pa tudi grafi\xc4\x8dno teksturo s pome\xc5\xa1ano zra\xc5\xa1\xc4\x8denim ortoklazom in kremenom. Pertitni ortoklaz znotraj pegmatita ima pogosto pertitsko teksturo, vidno s prostim o\xc4\x8desom.\n_START_SECTION_\nMineralogija\n_START_PARAGRAPH_\nV mineralogiji pegmatitov v vseh primerih dominirajo nekatere oblike ortoklazov, pogosto skupaj s sljudo in obi\xc4\x8dajno skupaj s kremenom, ki imajo kot celota granitne lastnosti. Pegmatiti lahko poleg omenjenih mineralov vsebujejo tudi ve\xc4\x8dino mineralov, ki so povezani z granitom in z granitom povezanimi hidrotermalnimi sistemi ter z granitom povezanimi na\xc4\x8dini mineralizacije, na primer grajzni in do neke mere s skarni._NEWLINE_Mineralogijo pegmatitov je zaradi njene raznolikosti in te\xc5\xbeavnega ocenjevanja modalne vsebnosti mineralov, ki so prisotni v samo sledovih, kljub temu nemogo\xc4\x8de enostavno kvantificirati. Te\xc5\xbeavno je predvsem \xc5\xa1tetje in vzor\xc4\x8denje zrn mineralov, ki so lahko velika od nekaj centimetrov do nekaj metrov._NEWLINE_V pegmatitih, ki so vdrli v mafi\xc4\x8dne in karbonatne sklade, so pogosto prisotni granati, predvsem almandin in spesartin. Pegmatiti v zahodnoavstralskem kratonu Yilgarn, ki so povezani z granitnimi kupolami, ki so predrle ultramafi\xc4\x8dne in mafi\xc4\x8dne kamnine, vsebujejo rde\xc4\x8de, oran\xc5\xbene in rjave almandine._NEWLINE_V kratonu Yilgarn so v pegmatitih poleg spodumena, lepidolita, turmalina in kasiterita tudi tantalovi in niobijevi minerali kolumbit, tantalit in niobit. Zanje velja, da so tipi\xc4\x8dni metamorfni pegmatiti, ki niso povezani z granitom.\n_START_SECTION_\nGeokemija\n_START_PARAGRAPH_\nPegmatite je zaradi velikih zrn prisotnih mineralov te\xc5\xbeko ustrezno vzor\xc4\x8diti. Primerki pogosto tehtajo tudi 50\xe2\x80\x9360\xc2\xa0kg in jih je treba pred vzor\xc4\x8denjem primerno zdrobiti. Pegmatiti se zato pogosto karakterizirajo z vzor\xc4\x8denjem posameznih mineralov, potem pa se na osnovi njihove kemije opravijo ustrezne primerjave._NEWLINE_Geokemijsko imajo pegmatiti pribli\xc5\xbeno enako sestavo glavnih elementov kot graniti, v zdru\xc5\xbebah z granitskimi globo\xc4\x8dninami pa je zelo verjetno, da bodo imeli druga\xc4\x8dno sestavo mikroelementov. Pegmatiti imajo po navadi ve\xc4\x8djo vsebnost nezdru\xc5\xbeljivih elementov, na primer bora, berilija, kalija, litija, urana, torija, cezija itd._NEWLINE_Obogatitev z nezdru\xc5\xbeljivimi elementi v\xc4\x8dasih povzro\xc4\x8di kristaljenje nenavadnih in redkih mineralov kot so beril, turmalin, kolumbit, tantalit, cinvaldit itd. Med pegmatiti in prisotnostjo redkih mineralov v ve\xc4\x8dini primerov ni nobene zna\xc4\x8dilne geneti\xc4\x8dne povezave.\n_START_SECTION_\nGospodarski pomen\n_START_PARAGRAPH_\nPegmatiti pogosto vsebujejo gospodarsko zanimive minerale redkih zemelj in drage kamne, na primer akvamarin, turmalin, topaz, fluorit, apatit in korund ter kositrove in volframove minerale._NEWLINE_Pegmatiti so primarni viri litija (minerali spodumen, litiofilit ali lepidolit) in edini vir cezija (mineral polucit). Surovina za ve\xc4\x8dino svetovne proizvodnje berilija je manj kakvosten beril, ki prav tako izvira iz pegmatitov. Nekateri pegmatiti, najbolj znan rudnik je Greenbushes v Zahodni Avstraliji, vsebujejo tudi tantal, niobij in redkozemeljske elemente. Vsebujejo tudi bizmut, molibden in kositer, vendar njihovo pridobivanje trenutno \xc5\xa1e ni gospodarsko pomembno.\n_START_SECTION_\nPoimenovanje\n_START_PARAGRAPH_\nPegmatiti se lahko razvr\xc5\xa1\xc4\x8dajo po zna\xc4\x8dilnih elementih ali mineralih, na primer litijev pegmatit za pegmatit, ki vsebuje litij ali njegove minerale, ali borov pegmatit za tiste, ki vsebujejo turmalin._NEWLINE_Zaradi te\xc5\xbeav pri pridobivanju zna\xc4\x8dilnega vzorca pogosto ni nobene trdne osnove za razvr\xc5\xa1\xc4\x8danje pegmatitov po njihovi kemijski sestavi. Pegmatiti se zato pogosto razvr\xc5\xa1\xc4\x8dajo v skupine po njihovi teksturi, orientaciji, spremljajo\xc4\x8dih mineralih in \xc4\x8dasu nastanka._NEWLINE_Zaradi te\xc5\xbeav pri natan\xc4\x8dnem razvr\xc5\xa1\xc4\x8danju se pegmatiti pogosto ozna\xc4\x8dujejo tudi kot metamorfski, granitski ali metasomatski pegmatiti. Tak\xc5\xa1no razvr\xc5\xa1\xc4\x8danje temelji na interpretaciji preiskujo\xc4\x8dega geologa.\n_START_SECTION_\nNahajali\xc5\xa1\xc4\x8da\n_START_PARAGRAPH_\nPegmatit se pojavlja po celem svetu, predvsem v velikik kratonih in v zelenih skrilavcih facij metamorfnih podro\xc4\x8dij. Dobro dokumentirana so samo tista nahajali\xc5\xa1\xc4\x8da, ki so gospodarsko zanimiva._NEWLINE_V metamorfnih podro\xc4\x8djih se v conah z majhnimi povpre\xc4\x8dnimi napetostmi in v conah raztezanja pegmatiti radi koncentrirajo okrog granitskih teles. Pogosto se nahajajo tudi v sti\xc4\x8dnih conah granitov z nekaterimi grajznih in v skarnih._NEWLINE_Pegmatite in kamnine v stenah intruzij lahko predrejo aplitski in porfirski dajki in \xc5\xbeile, pri \xc4\x8demer nastanejo v avreolah nekaterih granitov pome\xc5\xa1ani nizi felzi\xc4\x8dnih intruzivnih apofiz.'